b'\n_START_ARTICLE_\nFrance Tom\xc5\xa1i\xc4\x8d (jezikoslovec)\n_START_SECTION_\n\xc5\xbdivljenje in delo\n_START_PARAGRAPH_\nTom\xc5\xa1i\xc4\x8d je osnovno \xc5\xa1olo (1911-1915) in gimnazijo (1915-1923) obiskoval v Novem mestu in nato na ljubljanski Filozofski fakulteti \xc5\xa1tudiral slavistiko in leta 1928 diplomiral. Izpopolnjeval se je na Jagelonski univerzi v Krakovu in Var\xc5\xa1avi (1928\xe2\x80\x931929), ter decembra 1930 doktoriral v Ljubljani z disertacijo: Jezik v Janeza Svetokri\xc5\xa1kega Sacrum Promptuarium._NEWLINE_Kot suplent in gimnazijski profesor je v letih 1931\xe2\x88\x921948 slu\xc5\xbeboval na gimnazijah v Ljubljani in Kranju, nato bil dodeljen kot honorarni predavatelj (1947\xe2\x80\x931949) in kot profesor sloven\xc5\xa1\xc4\x8dine (1949\xe2\x80\x931953) Vi\xc5\xa1ji pedago\xc5\xa1ki \xc5\xa1oli v Ljubljani. Leta 1953 je postal izredni profesor za starocerkveno slovan\xc5\xa1\xc4\x8dino in slovansko filologijo na FF v Ljubljani. Od 1961\xe2\x80\x931971 je honorarno predaval starocerkveno slovan\xc5\xa1\xc4\x8dino in deloma tudi zgodovino slovenske knji\xc5\xbeevnosti, ker je postal 1961 znanstveni svetnik pri komisiji za slovensko gramatiko, filologijo in pravopis pri SAZU z nalogo, da sodeluje kot \xc4\x8dlan glavnega oziroma od 1962 novega glavnega uredni\xc5\xa1kega odbora pri Slovarju slovenskega knji\xc5\xbenega jezika (SSKJ). Leta 1973 se je upokojil. Kot soavtor SSKJ je prejel 1971 za njegovo zasnovo kolektivno Kidri\xc4\x8devo nagrado._NEWLINE_Tom\xc5\xa1i\xc4\x8d je avtor nekaterih biografskih, spominskih in slavnostnih \xc4\x8dlankov o vidnih slovenskih jezikoslovcih. Sodeloval je tudi pri redakciji krajevnih imen v Krajevnem leksikonu Slovenije I-II (Ljubljana 1968, 1971) ter bil lektor pri raznih \xc4\x8dasopisih in revijah.'